b'\n_START_ARTICLE_\nDaniel P. Walker\n_START_PARAGRAPH_\nDaniel Pickering Walker (London, 30. lipnja 1914. -\xc2\xa0?, 10. o\xc5\xbeujka 1985.), engleski povjesni\xc4\x8dar i autor nekoliko zapa\xc5\xbeenih radova o okultizmu u zapadnoeuropskoj povijesti._NEWLINE_Zavr\xc5\xa1io je elitnu Westminstersku \xc5\xa1kolu i ve\xc4\x87 je u ranoj mladosti stekao odli\xc4\x8dnu naobrazbu iz latinskog, francuskog i njema\xc4\x8dkog jezika, te osnove gr\xc4\x8dkog jezika, koji je kasnije usavr\xc5\xa1io. Godine 1935. upisao je studij suvremenih jezika na Oxfordu, gdje je doktorirao 1940. radom na temu Metrika stiha i glazbe u 16. i po\xc4\x8detkom 17. stolje\xc4\x87a._NEWLINE_Svojim \xc4\x8dlancima koje je pisao dok je slu\xc5\xbeio kao \xc4\x8dasnik za vrijeme Drugog svjetskog rata utjecao je na kasniji rad Frances Yates. Uz njenu pomo\xc4\x87, pridru\xc5\xbeio se Institutu Warburg u kojem je proveo ve\xc4\x87i dio karijere. Iako je ispo\xc4\x8detka bio zapa\xc5\xbeeniji kao teoreti\xc4\x8dar i povjesni\xc4\x8dar glazbene umjetnosti, njegovo najpoznatije djelo je Spiritualna i demonska magija od Ficina do Campanelle, tiskana 1958. godine. U njoj opisuje utjecaj renesansne magije na kasniji razvoj europske znanosti i suvremenog dru\xc5\xa1tva, kroz prikaz djelovanja u\xc4\x8denjaka poput Marsilija Ficina, Tommasa Campanelle, Agrippe i drugih._NEWLINE_Od ostalih djela najva\xc5\xbenija su Decline to Hell (1964.) i The Ancient Theology (1972.). Njegova posljednja knjiga je Unclean Spirits: Possesion and Exorcism in France and England in the Late Sixteenth and Early Seventeenth Centuries (1981.).'